钦定古今图书集成/明伦汇编/闺媛典/第284卷 > 皇清十七 > 王明求妻任氏
## 钦定古今图书集成/明伦汇编/闺媛典/第284卷 > 皇清十七 > 王明求妻任氏

按《仪真县志》：“任氏，原任四川梓潼县令任希颜女，诸生王明求妻。年十七，适求。秉性贞烈，奉翁姑极尽妇道。未一载，求病笃，任祷天愿以身代，割股肉救之，疾愈，逾一纪而亡。任痛不欲生，以孀姑幼子无托，食贫茹苦，躬纺绩以全上下。及姑死殡葬，训子有成。长嗣昌，为诸生。次裔昌、甸昌皆醇谨。孙中玉，为领运千总” ，任，年八十有四卒。初，裔昌患心疼，药石难痊，妻陶氏对天祈祷，割股食之而愈。中玉妻高氏，壬申岁翁夫皆北上，姑陶患痢，命在垂危，高亦割股以救得痊。皆任氏节孝所风也。